《官林风木图为闽中叶氏赋》
明代·祁顺

官林山中佳气萃，宰木森森拂云翠。长风昼夜天际来，萧飒寒声满人耳。

孝子关心不忍闻，闻之感泣独销魂。有身莫报劬劳德，无路能酬罔极恩。

树欲静兮风不息，子欲养亲难再得。风不息兮树转悲，二亲一去何由追。

吁嗟乎树之有风犹可止，人子思亲曷穷已。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。